Otto Rundfloen

Otto Julius Rundfloen (født 2. desember 1853 i Trysil, død 14. mai 1921 i Oslo) var lokalpolitiker, skogeier og gårdbruker på gården Rundfloen i Søndre Trysil. Han var ordfører i Trysil i årene ​1893-1895.

Han var født på gården Rundfloen som ligger på vestsiden av Trysilelva sør for Plassen. Han overtok gården etter faren Ole Olsen «Rundflosmeden» i 1877, og drev den til sønnen Ola overtok i 1918. Gården lå sentralt til for samferdsel både vestover til Elverum og sørover til Sverige, og det var landhandel her gjennom store deler av 1800-tallet. Gården var også vertskap for jaktturisme.

Han var valgmann ved flere stortingsvalg, og ved hans bortgang ble det sagt at han hadde «indehat omtrent alle de tillitshverv en kommune kan by paa.»

I hans tid som ordfører var Trysilbanen en av de viktigste sakene. Han var i 1887 med på å etablere Trysil Privatbank, og hadde verv her som styremedlem, revisor og leder av forstanderskapet. Han var også styremedlem i Hamar Privatbank.

Rundfloen oppholdt seg flere perioder ved kuranstalter. Sammen med kona Bertine opprettet han et legat på 5589 kr som ble forvaltet av Trysil tuberkulose- og sykepleieforening.

Se også 
 Liste over ordførere i Trysil

Referanser 

Ordførere i Trysil
Personer fra Trysil kommune